《题山水图二首 其一》
明代·萧镃

青山何岧峣，下有嘉树林。高亭昼闲敞，窗户含层阴。

前村夜来雨，石濑张素琴。好鸟鸣檐间，始知春意深。

迥无外物累，嘿处抱冲襟。对此案上书，悠悠千载心。

安得谢尘羁，扁舟谐远寻。

作者简介：（?—1464）明江西泰和人，字孟勤。萧翀子。宣德二年进士。入翰林。景泰三年，以祭酒学士，入直内阁，加太子少师，户部尚书。英宗复位，罢官为民。成化初追复其官。镃学问该博。有《尚约居士集》。